161Motho a ka no ba le maikemišetšo,
fela molaodi wa tše di tlago hlaga ke Morena.16:1 “molaodi ... Morena” goba “ke Morena yo a laolago dipolelo tša gagwe”
2Motho a ka no gopola gore tšohle tše a di dirago di lokile,
kganthe yo a elago maikemišetšo ke Morena.
3Gafela Morena tše o di dirago,
gomme o tla atlega mererong ya gago.
4Dilo tšohle di na le se Morena a di hloletšego sona,
le bakgopo ba hloletšwe tšatši la masetlapelo.
5Morena o šišingwa moikgogomoši,
ruri, yo mobjalo a ka se phonyokge kotlo.
6Motho o swarelwa dibe ka go rata Morena le go mmotegela;
ka go mmoifa motho o phema bobe.
7Ge motho a phela ka go kgahla Morena,
Morena o mo phediša le manaba a gagwe ka khutšo.
8Bonnyane o bo hwetšago ka toka
bo phala bontši o bo hwetšago ka boradia.
9Motho a ka itherela boyo,
fela ke Morena yo a mo etetšago.
10Kgoši e bolela ka maatla a go tšwa go Modimo;
tša gagwe dikahlolo di lokile.
11Morena o nyaka ge go šomišwa kelo ya nnete;
ke yena a beago seroto.
12Magoši a šišingwa ditiro tše mpe,
gobane toka ke yona e tiišago mmušo.
13Mokgahlakgoši ke mmolelatherešo;
moratwakekgoši ke wa polelo tše di lokilego.
14Kgalefo ya kgoši e ka hlola lehu;
yo bohlale o a e tima.
15Botho bja kgoši bjona bo a phediša,
bo bjalo ka maru, manešapulayatsheola.
16Go huma ka bohlale go phala go huma ka gauta;
go ba le kwešišo go phala go ba le silibera.
17Baloki ba phela ka go šikologa bobe;
yo a itotago maitshwarong o tla phela.
18Boikgogomošo bo iša motho tahlegong;
boikgodišo bo feleletša ka go wiša motho.
19Go ikokobetša le baikokobetši
go phala go abelana phahlanahlakola le baikgogomoši.
20Mošetšakeletšo o a atlega;
go lehlogonolo yo a tshephago Morena.
21Motho yo bohlale re ra wa kwešišo;
mmoledi wa sethakga ke wa go kgodiša batho.
22Tlhaologanyo e kgontšha mohlaologanyi go ipshina ka bophelo;
mašilo a bolawa ke bošilo bja ona.
23Yo bohlale o nagana pele a bolela;
ka gona polelo ya gagwe e a kgodiša.
24Polelo tše bose di swana le mamapo a dinose –
a a natefago ka ganong,
gape a fepago mmele.
25
Go na le tsela ye e bonalago nke e lokile,
fela mafelelong e iša lehung.
26Diyamaleng di hlohleletša mošomi go šoma,
gobane o šomišwa ke tlala.
27Senokwane se loga maanomabe;
ganong se tshwa polelo tše di fišago boka mollo.
28Moradia o hlola phapano;
wa lesebo o lweša bagwera ba go ntšhana sa inong.
29Ntwadumela o goketša batho,
a ba tšeiša ka tsela tša go se loke.
30Motho wa go budulala o nagana bomenemene;
sepetlamelomo o rera bobe.
31Moriri wo mošweu ke seala,
ke moputso wa ba ba phelago ka go loka.
32Motho wa pelotelele o phala mogale;
wa go se tshelwe ke pelo o phala wa go thopa motse.
33Batho ba ka no dira matengwa,
eupša sephetho se tšewa ke Morena.
nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn unk nso_Latn nso_Latn nso_Latn nso_Latn tsn_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn